Baalbreker haal sukkel uit maalbedryf | Landbou
SÓ werk dit. Bale word aan die regterkant op 'n kettingvervoerband in die breker ingevoer. In die breker beland die bale op 'n bed rollers met tande wat die baal aan die onderkant opbreek en uitpluis. Die gebreekte voer val tussen die rollers deur in 'n trog wat 'n horisontale awegaar het. Die awegaar stoot dan die voer in die hamermeul se bek in. Die kettingvervoerband, baalbreker en awegaar se spoed is verstelbaar. Al drie stop outomaties indien die hamermeule se motor oorlaai word. Die hamermeule is toegerus met waaiers wat die voer na 'n voerkamer blaas.
Dit is selde dat 'n toestel ronde en groot bale met 'n werkverrigting van slegs 25 kW tegelykertyd opbreek en maal. Mnr. Fritz Teseling (regs) sê die baalbreker-hamermeulstelsel gebruik net 4 kW daarvan in dié proses. Boonop vind dit stofvry én arbeidslim plaas.
Teseling het op die plaas Kelkiewyn by Jacobsdal grootgeword, landbou-ingenieurswese aan die Universiteit van Pretoria gestudeer en ná sy diensplig 'n honneursgraad in voedselwetenskap en masjienontwerp verwerf.
Hy het reeds sowat 150 produksieaanlegte vir die verwerking van grondbone op sy kerfstok wat wêreldwyd verkoop is. Sy hart is egter in oplossings vir die landbou, onder meer toerusting vir dierevoer.